Vreemd, vreemder, beslis een van die vreemdste ooit. Dis nou die nuwe gier wat sommige vroue vir ’n jonger voorkoms inspan.
Sou jy ooit kon droom dat perdebye tot ’n jonger voorkoms kan bydra? Hoewel ’n geniepsige perdebysteek allesbehalwe aantreklike resultate lewer, word die teenoorgestelde na bewering deur hul neste bereik. En vroue huiwer glo nie om dit in te span nie.
Die verkoopsmense beweer die “galneute” (oak galls) is nie net ’n doeltreffende “verjongingskuur” vir die geslagsdeel nie, maar dit sit ook ’n goeie reinigingsproses aan die gang.
Dr. Jen Gunter, ’n ginekoloog, het dié gier egter van ’n kant af getakel. Sy beskryf die gemaalde neute as ’n mengsel van boombas en perdeby-afskeiding wat eens ’n larwe gevoed het. Sy sê dit sal haar nie verbaas as daar nog gedeeltes van larwes in die balletjies gevind word nie.
Dié sogenaamde wonderkuur kan egter nie net die beskermende slymlagie van ’n vrou se vagina vernietig nie; dit kan ook goeie bakterieë die hasepad laat kies.
Sy vermaan: “As iets brand wanneer jy dit aan jou vagina aanwend is dit oor die algemeen sleg daarvoor.”